Á ḿbū áwômo ai nyinǎ yā édzōe Ezékias, ńdɔ Senakérib, ǹkúkúmá yǎ Asiría, a ngákwí bīwólō bí māl bísə̄ yā Yúda bitá, a təgə́ fə̄ byá. 2Ńdɔ ǹkúkúmá yǎ Asiría a ngátyé ńdzóe bitá wōē á Lakish, a lómó nyé ǹkúkúmá Ezékias á Yērúzalɛm, ai mod ǹkunda bod bítá; ńdɔ a ngázu kwí á mgbág m̀bál étɔg mə́ndím yā âkoé, á ńdzɔ̄ŋ yā ǹsəŋ ósob. 3Ńdɔ Eliakim, mɔ́n Hilkiyahu, mod osú yǎ ndá ǹkúkúmá, bân Shevna, ǹsaŋ bəkálada ai ǹkad məfwé Yoah, mɔ́n Asaf, bə́ ngákwi ábə̄ nyé. 4Ǹdzóe bitá nyé ai bɔ́ nâ: "Kadán Ezékias nâ: Ná ńgɔ Ǹkúkúmá ńnén ā dzó, Ǹkúkúmá yǎ Asiría, wáfidi dzé bēn túg ? 5Ḿból wātsog nâ é mān ebúg wākɔ́bɔ ânyu énye a nə́ wa fəg bitá ai ngul bitá ngǎ ? Ábə̄ zámēn ó yə́gə́, á wābɔ ma məlɔ́ ? 6Ńdɔ̄ hḿ wākə yə́gəbə Égîptɛn, ebúbuga éyoá yā yányían, é túbúlú fə̄ é wɔ́ ósə̄ wábi dzɔ́. Éyə Farawóŋ, ǹkúkúmá Égîptɛn, a nə́ nālá ású ébá bə́sə báfidi nyé. 7Wakɔ́bɔ nâ: "Ǹtondôbə Zambá wáán énye bǐ ngávə́ áfidi dáán". Sə́ məfólā móé ai balatâr bóé ḿbɔ Ezékias a m̀bə́ tsama vá a ? Nyé ai Yúda ai Yērúzalɛm nâ: "Və alatâr yǎ Yērúzalɛm nye etám énye myǎyi və́ ólugú étēde." 8Tám hḿ lúm Ńtī wama, ǹkúkúmá yǎ Asiría ebúg ńdɔ mǎyi wa və́ bikabilí miǹtɛd məwóm mə́bɛ̄, ngə́ ó nə dzǎm tógǎn bə̄bɛ́d tâŋ tě. 9Dzé é nə́ wa dzǎm və́ ngul yǎ á tūlī âfan tɔ zəzə etɔŋ ńtómbā yā édzōe ńtí wāān, wa yǎ áfidi dóe ásə̄ á nə́ və á bīkálíg ai bəbɛ́d bikabilí yā Égîptɛn ? 10Ńdɔ̄ kig, yə sə́ ai ngul Ǹtondôbə ńdzɔ mə̌ bɛ́d ai dzɔ á ńnam hí nə́ mə́ zu wá bwé a ? Ǹtondôbə énye ǎ dzó ai ma nâ : Bɛ́də́g ó kə bwé ńnam hí !" 11Eliakim bân Shevna ai Yoah bɔ́ ai ǹsoe məyɔg nâ: "Á ńkogolán, kɔ́bɔ́gɔ ai bitúgā bíe á ńkɔ̄bɔ̄ Araméa, amú byǎwōg wɔ̄, və o bə́ kɔ́bɔ ai bía á ńkɔ̄bɔ̄ Yúdɛn, á mə̄lɔ́ mə́ é bod bə́ nə́ á ḿfim á yób bā." 12Ńdɔ ǹdzóe bitá á ngāyalan nâ: yə Ǹtí wama ǎ lóm ma kad bíbúg bī ású Ńtí woe etám ? Kɔ̂ nâ bí nə̄ ású é bod bə́ tōtɔ̄án á ḿfim á yób bā a, á bə́ nə́ énɔdi ábōg dī nə́ bádī və məbí mábán, bə́ nyâg mənyɔ́lɔ́g mábán a ?"